Priama akcia, P.O. Box 16, 840 08 Bratislava 48, email: vychod@priamaakcia.sk, web: www.priamaakcia.sk

Štartuje 1. ročník filmového festivalu 
„Nie všetko už bolo povedané”
(Filmový festival možno aj o tvojich snoch a ich naplnení)

(Tlačová správa)

Bardejov, 8. december - V piatok a v sobotu 16.-17. decembra 2005 sa v bardejovskom klube K2 na Radničnom námestí uskutoční prvý ročník filmového festivalu Nie všetko už bolo povedané s podtitulom Filmový festival možno aj o tvojich snoch a ich naplnení. Združenie Priama akcia – Východ sa týmto festivalom snaží na jednej strane sprostredkovať hodnotné, no takmer neznáme, filmové dokumenty, na strane druhej podporiť sociálno-ekologickú kampaň Biele kameNIE! 

PREMIETANIE
Festival predstaví štyri dokumenty nemeckej, severoamerickej a českej produkcie. Medzi ich hlavné témy patria súčasné sociálne hnutia a iniciatívy, problematika chudoby a vykorisťovania vo svete, ekonomická globalizácia a globalizácia odporu voči nej, či možnosti organizácie spoločnosti na princípoch priamej demokracie a samosprávy zdola. Festival takto ponúka netradičný pohľad na spoločenské problémy, na sny, ktoré má pravdepodobne mnoho z nás a na spôsoby, ako ich napĺňajú rôzni ľudia v rôznych častiach sveta.
Vstupné na premietania je dobrovoľné.

DISKUSIA
Okrem filmov budú mať návštevníci možnosť zúčastniť sa predstavenia sociálno-ekologickej kampane Biele kameNIE!, ktorá bude spojená s diskusiou. Kampaň organizovaná Priamou akciou poukazuje na negatíva megaprojektu lyžiarskeho strediska Biele kamene v okrese Snina a na možnosti iného rozvoja regiónu. 

KONCERT
Festival uzavrie koncert žilinských hudobných skupín Ilúzia (punk s prvkami ska, husľami a ženským a mužským spevom) a Dies Irae (punk/crust), ktorý je súčasťou ich dvojdňového miniturné na podporu kampane na východe Slovenska.

ALTERNATÍVNE INFORMÁCIE
K dispozícii budú aj tlačené a audiovizuálne materiály venujúce sa podobným témam ako premietané dokumenty.

ORGANIZÁTOR
Dvojdňovú akciu organizuje združenie Priama akcia, ktoré je slovenskou sekciou odborárskej konfederácie Medzinárodnej asociácie pracujúcich (PA-MAP). Viac informácií o združení, ďalších aktivitách a kampani Biele kameNIE! na webstránke www.priamaakcia.sk. 

PROGRAM FESTIVALU

PIATOK (dokumenty):
17:30-18:45	Štvrtá svetová vojna
19:00-19:55	Zanon – továreň bez šéfov
20:30-22:00	Hry prachu

SOBOTA:
19:00-20:15	Dokument “Toto je demokracia” (72 min.)
20:25-21:45	Prednáška a diskusia o projekte Biele kamene
22:15-24:00	Koncert kapiel Dies Irae a Ilúzia

O DOKUMENTOCH

Štvrtá svetová vojna
(The Fourth World War, 2004, 75 min., USA, slov. titulky)
Veľmi pútavý dokument nezávislých filmárov o “štvrtej svetovej vojne”, vojne možno nepriamej, no prebiehajúcej v životoch obyčajných ľudí na celom svete. Globálny film o lokálnych sociálnych konfliktoch v Mexiku, Argentíne, Južnej Afrike, Palestíne, Kórei... Je výsledkom dvoch rokov úsilia a získavania výpovedí ľudí na rôznych kontinentoch sveta. Od tvorcov filmov “Toto je demokracia” a “Zapatista”. Dokument bol premietaný aj na festivale Jeden svet 2005.

Zanon - továreň bez šéfov. Maté, hlina a výroba
(Maté, Ton und Produktion, 2003, 53 min., Nemecko, slov. titulky) Slovenská premiéra!
Dokument kolektívu AK Kraak zachytáva históriu boja továrne Zanon. Po krachu argentínskej ekonomiky v roku 2001 odmietnu zamestnanci továreň Zanon opustiť a rozhodnú, že ju začnú spravovať sami. Dokument zachytáva každodenný život v továrni, úvahy zamestnancov o tom, čo dokázali a čo všetko tomu predchádzalo, ako to zasiahlo do ich osobných životov a zmenilo pohľad na svet... Ide o príbeh samosprávy pracujúcich na princípoch priamej demokracie zdola, bez šéfov a odborových byrokratov. Príbeh boja z 21. storočia. 

Hry prachu
(2001, 86 min,. Česko)
V septembri 2000 sa v Prahe konalo zasadanie Medzinárodného menového fondu a skupiny Svetovej banky. Súčasne sa v tom istom meste chystalo zhromaždenie ľudí, ktorí chceli vyjadriť svoj nesúhlas s činnosťou a existenciou týchto organizácií. Študenti FAMU sa rozhodli zachytiť na kameru udalostí 14 dní pred, počas a po Zasadaní. Spracovanie dokumentu a jeho vysoká výpovedná hodnota si vyslúžila Hlavnú cenu poroty a Cenu divákov na Medzinárodnom festivale dokumentárnych filmov Jihlava 2001.

Toto je demokracia
(This is what democracy looks like, 2000, 72 min., USA, české titulky)
Seattle 1999 - zasadaniu Svetovej obchodnej organizácie (WTO). Protesty proti tejto organizácii sa stali celosvetovým symbolom boja proti ekonomickej globalizácii. Dokument predstavuje autentické zábery z diania v uliciach, informácie o rôznych iniciatívach, zobrazuje brutálnu policajnú represiu, prináša vyjadrenia účastníkov atď. Bratislavská premiéra prilákala vyše 200 divákov.

Priama akcia – Východ